作者：刘克庄
词牌/韵律：贺新郎

paragraphs: 放逐身蓝缕。
被门前、群鸥戏狎，见推盟主。
若把士师三黜比，老子多他两度。
袖手看、名场呼五。
不会车边望尘拜，免他年、青史羞潘母。
句曲洞，是归路。
平生怕道萧萧句。
况新来、冠敧弁侧，醉人多误。
管甚是非并礼法，顿足低昂起舞。
任百鸟、喧啾春语。
欲托朱弦写悲壮，这琴心、脉脉谁堪许。
君按拍，我调柱。